
Ujjízületi protézis tervezése

Az ember egyik legfontosabb szerve a keze, hiszen a mindennapokban nagyon sok tevékenység során használjuk, sok ember számára munkaeszköz is egyben. Ugyanakkor az emberi kéz ujjainak ízületei is súlyosan károsodhatnak betegség vagy sérülés következtében. Ekkor a fájdalom mellett funkcióvesztés is fellép, hiszen a beteg keze súlyosabb esetben deformálódhat is. Ebben az esetben ízületi protézis beültetésére lehet szükség, hasonlóan, mint a térd vagy a csípő esetén. Ma a piacon az alapanyagot és kialakítást tekintve többféle ujjízületi protézis van forgalomban, azonban ezek átlagos élettartama - különböző okokból kifolyólag - sok esetben alacsony.
Dolgozatom célja az emberi kéz ujjainak metacarpophalangeal (MCP) és proximal interphalangeal (PIP) ízületeire koncentrálva, a korábbi protézisek vizsgálati eredményeinek áttekintése és ezek adatait alapul véve új implantátum konstrukciók tervezése és azok vizsgálata. A tervezés során kiemelt figyelmet kapott a korszerű biokompatibilis polimer, a PEEK alkalmazási lehetőségének vizsgálata. Figyelembe vettem továbbá az emberi ujjak anatómiáját és biomechanikáját, a lehetséges tönkremeneteli módokat, a kapcsolódó orvosi szabványokat, a gyárthatóságot, illetve a beültethetőséget.



